रियल थेरापी : कलाकार भन्छन्  शारीरिक र मानसिक तनाव कम गर्ने उपयुक्त थलो
व्यस्त दैनिकी र अव्यवस्थित जीवनशैलीले विशेष गरी सहरी जीवन अस्तव्यस्त बनिरहेको छ । काम विशेषले मानिसले शरीरको ख्याल गर्नसमेत नभ्याउने अवस्था छ ।
काठमाडौँ, जेठ ३ गते । व्यस्त दैनिकी र अव्यवस्थित जीवनशैलीले विशेष गरी सहरी जीवन अस्तव्यस्त बनिरहेको छ । काम विशेषले मानिसले शरीरको ख्याल गर्नसमेत नभ्याउने अवस्था छ । यसैबिच शारीरिक र मानसिक तनाव कम गराउने उद्देश्यले मुलुकको प्रमुख पर्यटकीय क्षेत्र ठमेलमा आठ करोड लागतमा रियल थेरापी तथा ब्युटी प्वाइन्ट सञ्चालनमा आएको छ ।ठमेल पर्यटन विकास परिषद्का अध्यक्षसमेत रहनुभएका पर्यटन व्यवसायी भविश्वर शर्माले अत्याधुनिक सुविधा सम्पन्न रियल थेरापी सञ्चालनमा ल्याउनुभएको छ । ठमेलमा विगत २२ वर्षदेखि रियल थेरापी सञ्चालन गर्नुभएका शर्माले आधुनिक संरचनासहित थप सुविधासहित रियल थेरापी सुरु गर्नुभएको हो ।चारतले सुविधायुक्त भवनमा सञ्चालित रियल थेरापीको आज एक कार्यक्रमबिच कलाकार दीपकराज गिरी, दीपाश्री निरौला, मनोज गजुरेल, स्वस्तिमा खड्का, निर्मल शर्मा र काठमाडौँ महानगरपालिका–२६ का वडाध्यक्ष ख्यामराज तिवारीले संयुक्तरुपमा उद्घाटन गर्नुभयो । अत्याधुनिक संरचनासहित पारिवारिक वातावरणमा सञ्चालन भएको रियल थेरापी स्वास्थ्य पर्यटनको महत्त्वपूर्ण आधार भएको कलाकारहरूले बताउनुभयो ।व्यस्त जीवनशैलीका मानिसलाई शारीरिक आनन्द र तनावमुक्त बनाउन रियल थेरापी सान्दर्भिक हुने उनीहरूको बुझाइ छ । कलाकार दीपाश्री निरौलाले रियल थेरापी तनाव विसर्जन गर्ने उपयुक्त ठाउँ भएको उल्लेख गर्नुभयो । “रियल थेरापी तनाव विसर्जन गर्ने ठाउँ हो, यहाँ महिला, पुरुष र जोडी तथा परिवारका सदस्यका लागि छुट्टै व्यवस्था भएकाले यसको महत्त्व र सान्दर्भिकता बढेको छ”, उहाँले भन्नुभयो । “आजकाल स्वास्थ्यप्रतिको सचेतनालाई ख्याल गर्दैनन् शारीरिक थकान र तनाव कम गर्न रियल थेरापीजस्ता गन्तव्य उपयुक्त हुन्छन्”, कलाकार दीपकराज गिरीले भन्नुभयो, “रियल थेरापीजस्ता आयुर्वेदिक उपचार पद्धतिमा आधारित सेवाले मानिसलाई स्वास्थ्यकर बनाउन मद्दत पुग्छ ।”हास्य कलाकार मनोज गजुरेलले सभ्य र भव्यरुपमा पारिवारिक वातावरणमा खुलेको रियल थेरापी पर्यटकको गन्तव्यका रूपमा विकास हुने विश्वास व्यक्त गर्नुभयो । “हामीले बेच्न सक्ने भनेको पर्यटन, कला र संस्कृति नै हो”, उहाँले भन्नुभयो, “हामी पनि हास्य थेरापीमै काम गर्छौ, हास्य थेरापीले मानिसको मनलाई सन्तुलित, आनन्दित र स्वास्थ्य बनाउँछ ।”न्यायिक स्वस्तिमा खड्काले स्पा शारीरिक थेरापी मात्रै नभएर मानसिक थेरापी पनि भएकाले व्यस्त जीवनबाट फुर्सद मिलाएर स्वास्थ्यकर जीवनका लागि पनि रियल थेरापी अपरिहार्य भएको बताउनुभयो । महानगरपालिका–२६ का वडा अध्यक्ष तिवारीले पर्यटकीय नगरी ठमेलमा नयाँ भवनमा भव्य संरचनासहित पारिवारिक वातावरणमा खुलेको रियल थेरापी स्वदेशी तथा विदेशी पर्यटकको पहिलो रोजाइ बन्नेमा विश्वास व्यक्त गर्नुभयो ।रियल थेरापीका सञ्चालक शर्माले विगत २२ वर्षदेखि पारिवारिक वातावरणमा सञ्चालन हुदैँ आएको पहिलो स्पा भएको दाबी गर्नुभयो । फ्यामेली स्पा, महिला र पुरुष स्पा छुट्टाछुट्टै छ । अन्तर्राष्ट्रिय स्तरको आधुनिक सेवा सुरु गरिएको व्यवसायी शर्माले बताउनुभयो । स्पा पछिल्लो समय वैकल्पिक उपचारको माध्यम पनि बनिरहेको छ । नेचुरोपेथी, आयुर्वेद र पञ्चकर्मका रूपमा लिइन्छ ।आयुर्वेद चिकित्साको निगरानीमा सबै खालका मानिसलाई मध्यनजर गरेर ‘हेल्ट प्याकेज’ बनाइने शर्माको भनाइ छ । रियल थेरापीमा साउन स्टिम, जाकुजी, युनिसेक्स सलुनलगायत सेवा पाइन्छ । एक पटकमा ४५ महिला र ६५ पुरुषलाई सेवा दिने गरी रियल थेरापीको संरचना विस्तार गरिएको छ । रियल थेरापीलाई आगामी दिनमा चेनको रूपमा विस्तार गर्ने योजना रहेको शर्माको भनाइ छ । रासस 